
KVIETIMAS DALYVAUTI RINKOS KONSULTACIJOJE

Lietuvos Respublikos žemės ūkio ministerija (toliau – Perkančioji organizacija), vadovaudamasi Lietuvos Respublikos viešųjų pirkimų įstatymo (toliau – VPĮ) 27 str. ir siekdama pasirengti viešajam pirkimui „Žalio karvių pieno tyrimų, skirtų saugos ir kokybės stebėsenai bei kontrolei, paslaugų pirkimas atviro konkurso būdu“ (toliau – Pirkimas), prašo nepriklausomų ekspertų, institucijų arba rinkos dalyvių suteikti konsultaciją.

Informacija apie pirkimą: perkamos paslaugos apibūdintos techninės specifikacijos projekte (1 priedas), pasiūlymus numatoma vertinti pagal kokybės ir kainos kriterijų, numatoma sudaryti fiksuotų įkainių sutartį. Paslaugų teikimo terminas – 12 mėnesių. 

Konsultacijos tikslas: pristatyti būsimą viešąjį pirkimą galimiems teikėjams, tinkamai pasirengti viešojo pirkimo procedūroms.

Konsultacijos būdas: rinkos konsultacija vykdoma Centrinės viešųjų pirkimų informacinės sistemos (toliau – CVP IS) priemonėmis, lietuvių kalba. 

Kviečiame nepriklausomus ekspertus, institucijas ir rinkos dalyvius susipažinti su skelbiamu techninės specifikacijos projektu (1 priedas) ir CVP IS priemonėmis iki CVP IS skelbime nurodyto termino aktyviai teikti klausimus, pastabas ir pasiūlymus bei pateikti atsakymus į pateiktus klausimus. 

Prašome atsakyti į šiuos klausimus (atsakymai nelaikytini pasiūlymu ir bus naudojami tik rinkos tyrimo tikslais, siekiant tinkamai pasirengti būsimam pirkimui). 


	Eil. Nr.
	Klausimas
	Atsakymas/komentaras/pasiūlymas

	1.
	Ar dalyvautumėte pirkime, planuojamame vykdyti pagal pateiktą techninę specifikaciją?
	

	2.
	Ar turite pastabų, klausimų dėl techninės specifikacijos projekto? 
(prašome pateikti argumentuotas pastabas bei konkrečių techninės specifikacijos punktų  pakeitimus/patikslinimus, kurie  suteiktų galimybę Jūsų įmonei pasiūlyti techninės specifikacijos reikalavimų visumą atitinkančias paslaugas)
	

	3.
	Pakomentuokite ar, Jūsų vertinimu, pateikiama techninė specifikacija yra pakankamai aiški ir korektiška. 
Jeigu manote, kad reikalavimai nepakankamai aiškūs ir/ar korektiški, pateikite konkrečius siūlymus kaip juos patobulinti.
	

	4.
	Kuriuos aplinkos apsaugos kriterijus, iš nurodytų Lietuvos Respublikos aplinkos ministro 2022-12-13 įsakymu Nr. D1-401 patvirtintame „Aplinkos apsaugos kriterijų taikymo, vykdant žaliuosius pirkimus, tvarkos apraše“ (https://e-seimas.lrs.lt/portal/legalAct/lt/TAD/TAIS.403512/asr) , atitinka Jūsų įmonė  ir/arba Jūsų įmonės siūlomos paslaugos, kokius aplinkos apsaugos kriterijų (žaliojo pirkimo reikalavimų) atitiktį patvirtinančius dokumentus galėtumėte pateikti pirkimo metu?
	

	5.
	Ar turite kitų pastebėjimų ar pasiūlymų? (prašome pateikti)
	





Priedas
TECHNINĖ SPECIFIKACIJA
1. Perkamos žalio karvių pieno tyrimų paslaugos, skirtos saugos ir kokybės stebėsenai bei kontrolei ir kitos su tyrimais susijusios šioje techninėje specifikacijoje nurodytos funkcijos (mėginių transportavimo, duomenų pateikimo, analizės ir kt.) bei priemonės, kuriomis paslaugų teikėjas turi aprūpinti pieno supirkėjus ir pieno gamintojus (plombos, pieno gamintojų identifikavimo numeriai (brūkšniniai kodai) ir kt.).
2. Perkamos tokios žalio karvių pieno tyrimų (toliau – tyrimai / pieno tyrimai) paslaugos, skirtos saugos ir kokybės stebėsenai bei kontrolei:
2.1. somatinių ląstelių skaičiaus nustatymas;
2.2. inhibitorinių (slopinančiųjų) medžiagų ištyrimas;
2.3. pieno užšalimo temperatūros (pieno natūralumo rodiklio) nustatymas.
3. Nurodytieji pieno saugos ir kokybės rodiklių tyrimai turi būti atliekami laboratorijoje, akredituotoje pagal galiojantį standartą LST EN ISO/IEC 17025 „Tyrimų, bandymų ir kalibravimo laboratorijų kompetencijai keliami bendrieji reikalavimai“ arba jam lygiavertį, kiekvieno pieno gamintojo, parduodančio žalią karvių pieną perdirbti, piene. Planuojamas vidutinis mėnesinis pieną perdirbti parduodančių gamintojų skaičius – 9100.
4. Nurodytieji tyrimai atliekami tokiu periodiškumu:
4.1. somatinių ląstelių skaičiaus (toliau – SLS) nustatymas – 2 kartai per mėn.,
4.2. inhibitorinių (slopinančiųjų) medžiagų (toliau – IM) tyrimas – 3 kartai per mėn., 
4.3. pieno užšalimo temperatūros (toliau – PUT) nustatymas – ne mažiau kaip 2 kartai per metus.
5. Preliminarus tyrimų skaičius 12 mėnesių laikotarpiui ne daugiau kaip: SLS – 218 400, IM – 327 600, PUT – 22 750. Šis skaičius apskaičiuotas pagal planuojamą gamintojų, parduodančių pieną perdirbti, skaičių ir tyrimų periodiškumą. Tyrimų skaičius gali būti keičiamas iki 5 procentų šiame punkte nurodytų tyrimų skaičiaus, mažinant vienų tyrimų skaičių ir didinant kitų tyrimų skaičių, bet neviršijant viešojo pirkimo sutartyje nurodytos pradinės sutarties kainos. Užsakovas atsiskaito pagal faktinį atliktų tyrimų skaičių.
6. Tyrimo būdai, įranga:
6.1. Nurodytieji pieno saugos ir kokybės rodiklių tyrimai turi būti atlikti standartizuotais ir (arba) oficialiai pripažintais metodais (6.1.1 – 6.1.3 p.), naudojant laboratorinę įprastinę pieno tyrimų įrangą, kurios pajėgumas (našumas) užtikrintų visų nurodytųjų saugos ir kokybės tyrimų atlikimą kiekvieno pieno gamintojo, parduodančio pieną perdirbti, piene:
6.1.1. somatinių ląstelių skaičiaus nustatymui – fluorooptoelektroninius skaitiklius, veikiančius tėkmės citometrijos metodu;
6.1.2. inhibitorinių (slopinančiųjų) medžiagų tyrimui – mikrobiologinį inhibitorinių medžiagų  tyrimo testą Delvotest ar jam lygiavertį. Nustačius inhibitorines medžiagas Delvotest ar jam lygiaverčiu, antimikrobinės medžiagos identifikuojamos modifikuotu imunofermentinės analizės metodu, naudojant Infiniplex testą ar jam lygiavertį;
6.1.3. pieno užšalimo temperatūros nustatymui – infraraudonosios spinduliuotės vidurinės srities matuoklius ir termistorinius krioskopus.
6.2. Įprastiniais metodais atliekamų tyrimų tikslumui užtikrinti taikomi šie pamatiniai tyrimo metodai:
6.2.1. mikroskopinis metodas somatinių ląstelių skaičiui nustatyti;
	6.2.2. termistorinio krioskopo metodas, rodantis gulstės temperatūros vertę, atitinkančią pieno mėginio užšalimo tašką.
	7. Pieno mėginiai pieno tyrimams turi būti imami, surenkami ir apskaitomi bendrąja tvarka, atitinkančia Pieno supirkimo taisyklių, patvirtintų Lietuvos Respublikos žemės ūkio ministro 2001 m. gegužės 9 d. įsakymu Nr.146 (toliau – Pieno supirkimo taisyklės), reikalavimus:
	7.1. mėginiai surenkami iš su pieno supirkėjais ir pieno gamintojais sutartų vietų numatytu periodiškumu;
	7.2. pieno mėginiai transportuojami žemoje teigiamoje, ne aukštesnėje kaip 10˚ C temperatūroje. Tam tiekėjas turi turėti transportą su šaldymo ir šildymo įranga, atitinkančia nustatytus temperatūros režimų reikalavimus, ir automatine temperatūros registravimo sistema visų pieno mėginių, skirtų pieno tyrimams, surinkimui iš pieno supirkėjų ir pieno gamintojų visoje Lietuvos Respublikos teritorijoje ir jų atvežimui į tyrimų laboratoriją.
8. Paslaugų teikėjas turi turėti vieningą pieno mėginių taros tiekimo, pieno gamintojų identifikavimo numerių suteikimo, mėginių konteinerių plombavimo sistemą, kuri užtikrintų mėginių saugumą nuo jų paėmimo iki patekimo į tyrimų laboratoriją:
	8.1. pieno supirkėjams ir pieno gamintojams turi būti paruošiama ir pateikiama tara, reikalinga pieno mėginiams imti ir transportuoti (vienkartinio naudojimo indeliai, konteineriai ir / arba vienkartiniai maišeliai su skeneriu nuskaitomu brūkšniniu kodu mėginiams sudėti), mechaniniam poveikiui atsparios plombos konteineriams plombuoti su skeneriu nuskaitomu brūkšniniu kodu bei pieno gamintojų identifikavimo numeriai (brūkšniniai kodai);
	8.2. vykdoma visos taros, plombų bei identifikavimo numerių apskaita; 
	8.3. atliekamas panaudotų vienkartinių indelių deformavimas ir laužo panaudojimas (antrinėms žaliavoms) arba panaudotų vienkartinių indelių perdavimas šių indelių naikintojui.
9. Tyrimų eigos tikrinimas. Paslaugų teikėjas turi turėti kompiuterinę informacijos valdymo sistemą, užtikrinančią tyrimų eigos tikrinimą, vidinę laboratorijos kokybės kontrolę.
	10. Tyrimų rezultatų analizė ir panaudojimas. Tyrimų, atliekamų pieno saugos ir kokybės stebėsenos ir kontrolės tikslais, duomenys taikomi bendram kiekvieno pieno gamintojo žalio karvių pieno įvertinimui pagal Pieno supirkimo taisyklių reikalavimus: 
10.1. geometrinio vidurkio apskaičiavimui somatinių ląstelių skaičiaus rodikliui; 
	10.2. įskaitinių laikotarpių, kada pienas neatitinka Pieno supirkimo taisyklių reikalavimų pagal somatinių ląstelių skaičių, apskaičiavimui; 
	10.3. informavimui apie pieno supirkimo nutraukimą, kada pienas neatitinka Pieno supirkimo taisyklių reikalavimų pagal somatinių ląstelių skaičių ir inhibitorines medžiagas;
10.4. duomenų grupavimui pagal visų pieno saugos ir kokybės rodiklių atitikimą Pieno supirkimo taisyklių reikalavimams:
10.4.1. visų pieno gamintojų duomenys;
10.4.2. pieno gamintojai, kurių tiekiamas pienas neatitinka Pieno supirkimo taisyklių reikalavimų;
10.4.3. pieno gamintojai, kuriems nutrauktas pieno supirkimas pagal Pieno supirkimo taisyklių reikalavimus.
11. Duomenų pateikimas. Kadangi pieno tyrimų duomenys taikomi visiškam kiekvieno pieno gamintojo pieno įvertinimui pagal Pieno supirkimo taisyklių reikalavimus, bendri tyrimų rezultatai pateikiami naudojant elektronines informacijos valdymo ir duomenų tvarkymo sistemas, užtikrinančias jų apsaugą, analizę ir  pateikimą:
	11.1. Visi perkamų tyrimų rezultatai pagal pieno gamintojų identifikavimo kodus turi būti pateikiami ne vėliau kaip po 2 darbo dienų po mėginių atvežimo viešai prieinamoje internetinėje svetainėje (savo įmonės tinklalapyje);
	11.2. Žemės ūkio ministerijai ir Valstybinei maisto ir veterinarijos tarnybai reikalingi pieno tyrimų duomenys ir jų analizė pateikiama programose, apsaugotose slaptažodžiu, pagal visas pieno supirkimo įmones, rajonus ir pieno gamintojus: 
11.2.1. pieno tyrimų duomenų suvestinė pagal Pieno supirkimo taisyklėse nustatytas ribas;
11.2.2. pieno tyrimų rezultatų sutapimų analizė;
11.2.3. pieno gamintojai, kurių parduodamas pienas neatitinka Pieno supirkimo taisyklių reikalavimų;
11.2.4. informacija apie pieno supirkimo punktus.
11.3. Kiekvienam pieno gamintojui, parduodančiam pieną perdirbti, ir šio pieno supirkėjui – pieno tyrimo suvestiniuose protokoluose elektroniniu ir  / arba spausdintu formatu, kaip numatyta Pieno supirkimo taisyklėse. 
12. Paslaugų teikėjas turi vieną kartą per parą atnaujinti duomenis apie pieninių veislių karves ir jų laikytojus, duomenų apsikeitimą vykdant šifruotų duomenų kanalu. Tam paslaugų teikėjas visą paslaugų teikimo laikotarpį turi turėti galiojančią sutartį su VĮ Žemės ūkio duomenų centru prisijungimui prie šio centro Ūkinių gyvūnų registro dėl duomenų apsikeitimo.
13. Visos šioje techninėje specifikacijoje nurodytos paslaugų teikėjo funkcijos bei priemonės, kuriomis paslaugų teikėjas turi aprūpinti pieno supirkėjus ir pieno gamintojus, įskaičiuotos į pieno tyrimų įkainius, išskyrus pieno mėginių indelių vertę.
14. Paslaugų teikėjas, teikdamas paslaugas,  savo veikloje visą sutarties galiojimo laikotarpį taiko aplinkos apsaugos vadybos sistemos reikalavimus pagal EMAS, ISO 14001 ar lygiavertį standartą.





